b'\n_START_ARTICLE_\nLombardian ymp\xc3\xa4riajo 2009\n_START_PARAGRAPH_\nLombardian ymp\xc3\xa4riajo 2009 oli j\xc3\xa4rjestyksess\xc3\xa4\xc3\xa4n 103. maantiepy\xc3\xb6r\xc3\xa4ilyn Lombardian ymp\xc3\xa4riajo. Kilpailu k\xc3\xa4ytiin 242\xc2\xa0kilometrin reitill\xc3\xa4 Varesesta Comoon 17. lokakuuta 2009._NEWLINE_Kilpailureitti suuntautui aluksi Varesesta kohti Comoa, jonka j\xc3\xa4lkeen Comoj\xc3\xa4rven ymp\xc3\xa4ri. Ensimm\xc3\xa4isten 160\xc2\xa0kilometrin aikana noustiin Intelvin ja Bellabion nousut. Ratkaisuja alkoi tapahtua Madonna del Ghisallon 8,6\xc2\xa0kilometrin nousussa, jyrkkyydelt\xc3\xa4\xc3\xa4n enimmill\xc3\xa4\xc3\xa4n 14\xc2\xa0prosenttia. Nousun huipulta oli maaliin 44,3\xc2\xa0kilometri\xc3\xa4. Lopulliset ratkaisut tapahtuivat odotetusti Civiglion (15,7 kilometrin p\xc3\xa4\xc3\xa4ss\xc3\xa4 maalista) ja San Fermon (5,7 km maalista) nousuissa._NEWLINE_Kilpailun ennakkosuosikkeihin kuuluivat Lombardian ymp\xc3\xa4riajon kolme kertaa voittanut Damiano Cunego, edellissunnuntain Pariisi\xe2\x80\x93Tours-klassikon voittanut Philippe Gilbert sek\xc3\xa4 Mendrision MM-kilpailujen mitalikolmikko Cadel Evans, Aleksandr Kolobnev ja Joaquim Rodr\xc3\xadguez. Muita ennakkokaavailuissa esitettyj\xc3\xa4 nimi\xc3\xa4 olivat Filippo Pozzato, Robert Gesink, Jakob Fuglsang, Thomas L\xc3\xb6vkvist, Simon Gerrans, Sergei Ivanov, Alessandro Ballan, Aleksandr Vinokurov, edellisvuoden kakkonen Janez Brajkovi\xc4\x8d, Samuel S\xc3\xa1nchez, Nick Nuyens ja Stefano Garzelli._NEWLINE_Sergei Klimov, Reinier Honig, Marco Velo ja Nicolas Roche l\xc3\xa4htiv\xc3\xa4t kilpailun alkuvaiheessa irtiottoon. He kasvattivat eron 130 kilometri\xc3\xa4 ennen maalia yli seitsem\xc3\xa4\xc3\xa4n minuuttiin. Roche karkasi my\xc3\xb6hemmin ryhm\xc3\xa4st\xc3\xa4, mutta runsaslukuinen takaa-ajajien joukko tavoitti h\xc3\xa4net Ghisallon nousussa. Johnny Hoogerland l\xc3\xa4hti samassa nousussa irtiottoon. Ghisallon huipun j\xc3\xa4lkeen h\xc3\xa4net tavoitti ryhm\xc3\xa4 Matteo Carrara, Mauro Santambrogio, Dries Devenyns, Daniel Martin ja Gustav Larsson._NEWLINE_Civiglion nousun j\xc3\xa4lkeen k\xc3\xa4rkiryhm\xc3\xa4\xc3\xa4n j\xc3\xa4iv\xc3\xa4t j\xc3\xa4ljelle Santambrogio ja Larsson. Heid\xc3\xa4n seuraansa liittyi ennen San Fermon nousua Aleksandr Vinokurov. Nousussa Vinokurov karkasi muilta ja sai my\xc3\xb6hemmin seurakseen Jakob Fuglsangin. Takaa-ajajien ryhm\xc3\xa4ss\xc3\xa4 Cadel Evans vastasi p\xc3\xa4\xc3\xa4asiassa vetoty\xc3\xb6st\xc3\xa4 m\xc3\xa4en alkupuolella. Nousun loppuvaiheessa, juuri kun k\xc3\xa4rkiajajat oltiin saavuttamassa, h\xc3\xa4nen tallitoverinsa Philippe Gilbert teki ratkaisevan iskun, johon vain Samuel S\xc3\xa1nchez pystyi vastaamaan. Loppukiriss\xc3\xa4 Gilbert ajoi edell\xc3\xa4 ja pystyi pit\xc3\xa4m\xc3\xa4\xc3\xa4n S\xc3\xa1nchezin takanaan, vaikka t\xc3\xa4m\xc3\xa4 nousikin lopussa l\xc3\xa4hes rinnalle. Aleksandr Kolobnev voitti seuraavan ryhm\xc3\xa4n kirin sijoittuen kolmanneksi. Kyseess\xc3\xa4 oli Gilbertin nelj\xc3\xa4s per\xc3\xa4kk\xc3\xa4inen voitto h\xc3\xa4nen voitettuaan aiemmin lokakuussa yhden p\xc3\xa4iv\xc3\xa4n kilpailut Coppa Sabatini, Pariisi\xe2\x80\x93Tours ja Giro del Piemonte.'